อนุมัติงบซ่อมสร้าง1.1หมื่นล้าน
คมนาคมรับไปถึง5.6พันล้าน‘ยิ่งลักษณ์’กำชับห้ามรั่วไหล
5 ม.ค. 2555

คมนาคมรับไปถึง5.6พันล้าน‘ยิ่งลักษณ์’กำชับห้ามรั่วไหล
ครม.ไฟเขียวงบฟื้นฟูโครงสร้างพื้นฐานชุดใหม่ 1.1 หมื่นล้าน คมนาคมรับไปเต็มๆ 5.6 พันล้าน
นางฐิติมา ฉายแสง โฆษกประจำสำนักนายกรัฐมนตรี เปิดเผยว่า คณะรัฐมนตรี (ครม.) มีมติอนุมัติกรอบวงเงินการฟื้นฟูโครงสร้างพื้นฐาน 11,026 ล้านบาท ตามที่คณะกรรมการเพื่อให้ความช่วยเหลือ ฟื้นฟู เยียวยา ผู้ได้รับผลกระทบจากสถานการณ์อุทกภัย (กฟย.) เสนอ 
ทั้งนี้ น.ส.ยิ่งลักษณ์ ชินวัตร นายกรัฐมนตรี ได้กำชับในที่ประชุม ครม.ว่า ขอให้การดำเนินการทุกอย่างเป็นไปตามขั้นตอน และต้องเข้มงวดในการตรวจรับงาน ผู้ตรวจราชการของแต่ละหน่วยงานต้องไปตรวจสอบการลงทุนไม่ให้รั่วไหล 
นางฐิติมา ระบุว่า วงเงินฟื้นฟูโครงสร้างพื้นฐานเป็นกรอบวงเงินที่ ครม.อนุมัติไว้ก่อน ซึ่งสามารถปรับลดงบลงได้หากมีความจำเป็น เนื่องจากมีหน่วยงานเสนอของบฟื้นฟูมากกว่ากรอบงบประมาณปี 2555 ที่รัฐบาลได้ตั้งไว้ 1.2 แสนล้านบาท
งบที่ ครม.อนุมัติ แบ่งเป็น 1.งบฟื้นฟูโครงสร้างพื้นฐานด้านการคมนาคมขนส่ง 5,693 ล้านบาท เช่น โครงการฟื้นฟูทางหลวงสายหลักและถนนสำคัญ 295 โครงการ 3,953 ล้านบาท งบฟื้นฟูทางหลวงชนบท 123 โครงการ 1,468 ล้านบาท งานลงหินโรยทาง ลอกทาง ยกระดับสะพานของการรถไฟแห่งประเทศไทย 173 ล้านบาท
2.งบฟื้นฟูศาสนสถานและโบราณสถาน 137 ล้านบาท เช่น โครงการฟื้นฟู บูรณะโบราณสถาน 20 แห่ง 130 ล้านบาท โครงการบูรณะซ่อมแซมมัสยิด และโบสถ์คริสต์ 31 แห่ง 6.9 ล้านบาท 3.งบฟื้นฟูสถานศึกษา 1,379 ล้านบาท และ 4.งบฟื้นฟูด้านแหล่งน้ำและชลประทาน 3,201 ล้านบาท เช่น การซ่อมแซมคันกั้นน้ำ เครื่องสูบน้ำ เขื่อน อ่างเก็บน้ำ 5.ฟื้นฟูยุทโธปกรณ์ที่ได้รับความเสียหายจากน้ำท่วมของกระทรวงกลาโหม 272 ล้านบาท